钦定古今图书集成/明伦汇编/氏族典/第125卷 > 陈遇
## 钦定古今图书集成/明伦汇编/氏族典/第125卷 > 陈遇

按《明外史陈遇传》：“遇字中行，其先曹人。高祖义甫，宋
翰林学士，徙居建康，子孙因家焉。祖汶德，溧阳县判。
父辛之，元淮南盐课提举。遇天质沉粹，笃学博览，尤
精象数之学。元末为温州教授，已而弃官归，隐居乐
道，学者称为静诚先生。太祖渡江，以秦从龙荐，发书
聘之。遇至，与语大悦，遂留幕中参密议。太祖即吴王”
位，授供奉司丞，不受。已即皇帝位，三授翰林学士，皆
不受。洪武三年奉命至浙江廉察民隐。还朝，除中书
左丞，力辞。明年召对华盖殿，赐坐，命草《平西诏》。授礼
部侍郎兼弘文馆大学士，复辞。除太常少卿，又辞。帝
不可，沉吟良久，从之。俄遇病，遣使医疗。病愈，入谢。帝
望见，连呼“君子。”除礼部尚书，又固辞。自是不复强以
官，卒成其高。十七年卒。